Lehtosinijuuri

Lehtosinijuuri (Mercurialis perennis) on vaatimaton, tyräkkikasveihin kuuluva myrkyllinen ruohomainen lehtokasvi.Retkeilykasvio 1998, s. 224.

 Ulkonäkö 

Monivuotinen lehtosinijuuri on 25–40 senttimetriä korkeaksi kasvava juurakon turvin talvehtiva ruohokasvi. Kuivana juurakko värjäytyy siniseksi, mistä suvun nimi tulee. Varsi on haarautumaton, liereä, suomuinen ja tavallisesti tyviosastaan lehdetön. Lehdet ovat puikeat, tiheästi matalahammaslaitaiset ja tummanvihreät. Lehtiasento on vastakkainen ja varressa on pienet korvakkeet. Mitättömät kukat ovat yksineuvoisia ja vihertäviä. Laji on kaksikotinen eli hede- ja emikukat ovat eri kasviyksilöissä. Hedetähkät ovat pitkäperäisiä ja harsuja, pitkäperäiset emikukat ovat yksittäin tai pareittain lehtihangoissa. Suomessa lehtosinijuuri kukkii toukokuussa.

Useimmista tyräkkikasveista poiketen lehtosinijuuri on maitiaisnesteetön.

 Levinneisyys 
Lehtosinijuuri on eurooppalainen kasvilaji, jota tavataan Ranskasta ja Britteinsaarilta Länsi-Venäjälle. Etelässä levinneisyysalue rajoittuu Etelä-Italiaan ja Pohjois-Kreikkaan, pohjoisessa Fennoskandian eteläosiin ja Viroon.Den virtuella floran: Skogsbingel (Mercurialis perennis)  Viitattu 26.3.2011. Suomessa lehtosinijuuri on harvinainen eteläinen laji, joka kasvaa vain parhaissa lehdoissa. Pääosin sen kotoiset esiintymät sijaitsevat Uudenmaan alueella. Lisäksi lehtosinijuuri kasvaa muutamissa paikoissa Ahvenanmaalla ja Varsinais-Suomessa.Lampinen, R. & Lahti, T. 2010: Kasviatlas 2009: Lehtosinijuuren levinneisyys Suomessa. Helsingin yliopisto, Luonnontieteellinen keskusmuseo, Kasvimuseo, Helsinki. Viitattu 26.3.2011. Laji on rauhoitettu Ahvenanmaalla.Ålands flora 2010, s. 207.

 Elinympäristö 
Lehtosinijuuri kasvaa lehdoissa, muun muassa pähkinäpensas- ja harmaaleppälehdoissa sekä jalopuumetsissä. Laji on kalkinsuosija.

 Lähteet 

 Ålands flora. Toim. Hæggström, Carl-Adam & Hæggström, Eeva. Toinen laajennettu painos. Ekenäs Tryckeri, Ekenäs 2010.

 Viitteet 

 Aiheesta muualla 
 Kasviatlas 2020: Lehtosinijuuren levinneisyys Suomessa.
 Pinkka – Lajintuntemuksen oppimisympäristö: Lehtosinijuuri (Mercurialis perennis)
 Luontoportti: Lehtosinijuuri (Mercurialis perennis)
 Pohjolan kasvien pauloissa: Mercurialis perennis - lehtosinijuuri

Luokka:Sinijuuret
Luokka:Myrkylliset kasvit